Христо Смирненски
Крум Попов казва:

chitanka.info

Крум Попов казва:[0]

Никой не е предполагал

шум и нулите да вдигат,

но да бъда толкоз нагъл,

само глупостта не стига.

Трябват шайки детективни,

ред закони беззаконни,

и тогаз лъжи приспивни

дрънкам в кметствата районни.

Избори в неделя има —

златни кули обещавам.

С трима души, точно с трима,

„Пиротска“ пак разкопавам.

Бре трамвай без колелета,

бре училищни реформи,

и тъй, само за адета,

на месото турям норми.

Въглища ако ви трябват —

Перник цял да ви харижа;

ако скъп ви е пък хляба —

аз поемам тая грижа.

Хлябът четири бе лани,

лев — днес, щом ви е приятно!

Гълтайте бе, столичани,

гълтайте лъжи безплатно.

[0] Публикация: — Червен смях. Седмично илюстровано литературно-хумористично списание. София, г. IV, бр. 11 от 8 март 1923 г., с подпис: Гаврош.

Стихотворението е написано по повод щедрите предизборни обещания, давани от столичния кмет Крум Попов. Ръководителите на софийската община често говорят за благоустройството на столицата, обещават, че ще павират улиците, ще продължат трамвайните линии и пр. — Бел. Веска Иванова. Събрани съчинения, том 4. Български писател, 1979. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.